次韵孔武仲學士見贈
作者：蘇轍
朝代：宋

paragraphs: 羨君耽讀書，日夜論今古。
雖復在家人，不見釋手處。
意求五車盡，未惜雙目苦。
蓬萊倚霄漢，簡冊充棟宇。
學成擅囷倉，筆落走風雨。
破籠閉野鶴，短草藏文虎。
鬢鬚忽半白，兒女無復乳。
知君不能薦，愧我終何補。
偶來相就談，日落久未去。
歸鞍得新詩，佳句爛如組。
古風棄雕琢，遺味比樂府。
且復調塤篪，泠然五音舉。